《高侯画桑落洲望庐山》
元代·贡奎

楚江浩浩山磝磝，澹然粉墨凝冰绡。直峰横岭藏曲折，笔力巧冰疑镌雕。

高堂净如拭，坐觉风萧骚。暮云春树隐复见，人家半落沧洲遥。

中有隐者居，平生不受东林招。日夜千帆万柁过未已，谁肯拂袖同寂寥？

我爱高侯得天趣，所见历历穷秋毫。米家父子称好手，率意尚复遭讥嘲。

灵机直恐神鬼设，变态叵测鱼龙骄。玉峡飞孤泉，香炉障层霄。

自怜失脚行万里，微官羁系何由逃。焚香沽酒静相对，长日令人愁恨消。

作者简介：贡奎（1269—1329），字仲章，宣城（今属安徽）人。生于元世祖至元六年，卒于文宗天历二年，年六十一岁，追封广陵郡侯，谥文靖。